Madelaine Böhme

D **Madelaine Böhme** (* 1967 z Plowdiw, Bulgarie) isch e dytschi Geowisseschaftleri, Paleontologi un syt Ändi 2009 Profässeri fir Paleoklimatology an dr Uniwersitet Dibenga. Ire Spezialbiet isch di terrestrisch Paleoklimatology un d Evoluzion vu frieje Mänschenaffe.

## Lääbe
D Madelaine Böhme het anne 1986 ire Abitur z Dresden gmacht un druf vu 1987 bis 1992 Geology am Inschtitut fir Geology vu dr TU Bergakademie Freiberg studiert, aafangs 1993 het si s Studium mit em Diplom in Geology abgschlosse. In dr Johr druf isch si wisseschaftligi Mitarbaiteri am Inschtitut fir Geofisik un Geology vu dr Uniwersitet Leipzig gsii, wu si aafangs 1997 im Fach Geology-Paleontology bromewiert woren isch. Iri nit vereffetligt Dissertazion drait dr Titel *Revision der oligozänen und untermiozänen Vertreter der Gattung Palaeoleuciscus (Teleostei, Cyprinidae) Mitteleuropas.*

As post-doc-Stipändiati un Forschigsstipändiati, ab 2001 im Rame vun ere Habilitazionsstell, het si 1998 bis 2006 am Inschtitut fir Paleontology un hischtorischi Geology vu dr LMU Minche gforscht. Anne 2003 het si si am Departmänt fir Geo- un Umwältwisseschafte mit dr Arbet *Paläoklima und aquatische Ökosysteme im Neogen Europas* habilitiert.  Vu 2007 bis 2009 isch si Heisenberg-Stipändiati vu dr DFG gsii. Derno isch si Brofässeri z Dibenga wore. Si isch au Fellow vu dr Carl Friedrich von Siemens Stiftig.

D Böhme forscht schwärpunktmäßig zue dr Evoluzion vu dr frieje Mänsche un ire Vorlaifer un ire Bezieig zue dr Klimaentwicklig in dr letschte 25 Millione Johr. Iri Studie zue dr Klimaentwicklig z Europa im Miozän sin in verschidene internazionale Fachzytschrifte publiziert wore. Si het Grabigsprojäkt u. a. z Sidoschteuropa, z Vietnam, z Laos, z Weschtsibirie un z Siddytchland duregfiert. Z Sidoschtasie het si näbe andere Schwärpinkt au an dr Fossillagerstätt Na Dương gschafft.

## Untersuechige zue ''Graecopithecus freybergi''
Anne 2017 het d Böhme zäme mit eme Forscherteam e Unterchifel, wu mer z Griecheland gfunde het, un e Zahn vu Bulgarie untersuecht, wu em Vormänsch *Graecopithecus freybergi* zuegschribe wäre. D Wisseschaftler*ne hän d Find uf e Alter vu 7,175 bzw. 7,24 Millione Johr datiert, dodermi sin si elter wie dr eltscht Vormänsch, wu mer bishär gchännt het, dr *Sahelanthropus* vu Afrika. Dodrus hän si gschlosse, ass d Ufspaltig vu dr Entwickligslinie vum Vormänsch un dr Schimpanse friejer wie bishär aagnuu im eschtlige Mittelmeerruum chennt gsii syy, un nit wie bishär aagnuu z Afrika.

## Erschtbschrybig vu ''Danuvius guggenmosi''
Anne 2019 het d Böhme mit irem Team zum erschte Mol di uusgstorbe Mänschenaffenart *Danuvius guggenmosi* bschribe, wu 11,62 Millione Johr alt isch un scho uf zwai Bai gstande isch un in de Baim gchlätteret isch in dr Region, wu hite s Oschtallgai isch. Zum erschte Mol sin verschideni funkzionäll wichtigi Glaich in eme fossile Skelett mit däm Alter gfunde wore, e baar Chnoche sin ender ähnlig gsii zue däne vum Mänsch wie zum Mänschenaff. Dr Fundort isch d Laimgrueb Hammerschmiede im Allgai gsii. D Böhme het em Fund dr nit wisseschaftli Churzname „Udo“ gee, wel am Dag vum Fund dr Udo Lindenberg sy 70. Geburtsdag gfyrt het. Mittlerwyli wird dr Böhme iri Analys vu dr Skelettdail vu *Danuvius guggenmosi* au aazwyflt.

## Dokumäntarfilm
* Terra X: *Der Rhein (1/2): Von Vulkanen und Riesenflößen,* 2016
* *Europa – Wiege der Menschheit?* Dokumentarfilm von Florian Breier und Rüdiger Braun.

## Biecher
* Madelaine Böhme, Rüdiger Braun, Florian Breier: *Wie wir Menschen wurden – Eine kriminalistische Suche nach Hinweisen auf die Ursprünge der Menschheit.* Heyne, München, 2019, ISBN 978-3-453-20718-9.

## Weblink
* ''Streit unter Paläoanthropologen: Wo stand die „Wiege der Menschheit“?'' uf: *deutschlandfunk.de* vum 20. Mai 2021.
* 
* 
* 
* 

## Fueßnote